Galko, Ľubomír, minister obrany SR (2010-08-05):
Ale začnem ináč, najprv pána Roberta Fica pochválim. Pán Robert Fico tu niekoľkokrát zdôraznil, že opozícia chce podať pomocnú ruku, napríklad v boji proti kríze, ale aj v iných záležitostiach. To je fajn a budem rád, keď sa to naplní. Na začiatok by ste mohli podať pomocnú ruku vy, pán Jarjabek, a deklarovať ju tým, že nebudete ako hulvát vykrikovať z poslaneckej lavice po mne a necháte ma dokončiť môj prejav. Ja to nerobím, nerobí to ani váš predseda strany pán Robert Fico, nerobí to ani väčšina našich poslancov, chcel by som vás pekne poprosiť, aby ste to nerobili ani vy. Ja vám veľmi pekne ďakujem za akceptovanie tejto požiadavky. (Potlesk.) Takže by som sa rád vrátil k tomu, čo som chcel povedať. Ten pán Fico tu asi nie je, asi je zaneprázdnený tlačovkami, ktoré robí v čase, keď by tu mal sedieť, takže ho nebudem oslovovať, lebo sa to nepatrí. (Reakcia z pléna.) Pre vás platí to isté, čo som povedal pánovi Jarjabkovi. (Smiech v sále. Potlesk.) Takže v krátkosti by som sa, vážené dámy, vážení páni, rád dotkol pripomienky podpredsedu Národnej rady Slovenskej republiky k predsedníčke vlády v súvislosti s mojou nomináciou na pozíciu ministra obrany. Keby sa pán Fico rovnako zodpovedne, ako pani predsedníčka vlády Slovenskej republiky, postavil k nominácii vášho ministra obrany a môjho predchodcu, nemusel som dnes na ministerstve nachádzať predraženú nakúpenú výpočtovú techniku rádovo o 50 percent drahšie, nemusel by som nachádzať roky uskladnené 1 200 kilogramové multifunkčné člny, ktoré mali byť v zmysle schváleného plánu obstarávania nakúpené aj so závesnými motormi. A miesto toho sa k nim škandalózne kúpili na výsmech drevené vesielka. (Potlesk.) Pričom cena bola oproti plánovanému a schválenému limitu ešte dokonca výrazne navýšená. Dnes tieto člny ležia nepoužiteľné v sklade a čaká sa na to, aby Ľubomír Galko niekde našiel peniaze na motory. Peniaze, ktoré v minulosti niekto len tak sprosto ukradol. Takto by som mohol pokračovať ďalej o vrtuľníkoch, o prístrojoch na zisťovanie biologických látok, o ďalších zmluvách a mínach, o ktorých, veľmi dobre jazykovo vybavený nominant nemal, a dodnes nemá, ani potuchy. Nemal a nemá ani potuchy, pretože dovolil v rezorte zaviesť taký systém, že mu tam jeho podriadení bez jeho vedomia podpisovali také kšefty, že spravili z celého rezortu jeden veľký biznis. (Potlesk.) Mnohomiliónový biznis. A to hovorím v eurách. A ja vám garantujem, že ten biznis skončil, a že peniaze určené pre vojakov budú končiť u vojakov. Budú končiť v transparentne nakúpenej výzbroji a výstroji vojakov a nevyletia hore komínom v nekresťanských províziách od zbrojárskej loby smerom ku kšeftárom v rezorte. Pretože kšeftárom totiž klepnem po prstoch a budú odstavení. (Potlesk.) Pán Fico mi povedal, aby som nebral jeho pripomienky osobne, nakoľko on ma nepozná. A ide mu len o princíp. Ja to naozaj neberiem osobne a recipročne dúfam, že ani on nevezme osobne moje slová, pretože aj mne ide len o princíp. Je mi ľúto, ale musím skonštatovať, že sú to kšeftári, ktorí sa na rezort obrany prisali počas funkčného obdobia práve jeho vlády. Verím, že nevezme osobne ani ďalšie moje ubezpečenie. Moje ubezpečenie, že ja predsedníčke vlády Slovenskej republiky garantujem to, že po ďalších voľbách neprídem za mojím nástupcom a nebudem prosíkať, aby preboha nič nezverejňoval. (Potlesk.) Pretože pán Robert Fico sa, žiaľ, takýmto niečím už pochváliť nemôže. Ja chápem obavy pána podpredsedu Národnej rady z mojej osoby, chápem škandalizáciu mojej osoby, pretože, ak sa potvrdí to vysoké podozrenie týkajúce sa zmluvy modernizácie vrtuľníkov, ktorá bola podpísaná dva dni pred voľbami na sumu 57 mil. eur, to je, prosím pekne, viacej ako 1,7 mld. slovenských korún na vrtuľníky, ktorým končí životnosť skôr ako táto modernizácia bude dokončená a je tu reálne riziko, že, dámy a páni, 1,7 mld. slovenských korún vyletí hore komínom. No, aj ja by som bol nervózny. (Potlesk.) Pán Baška, k vám by som len jednu vec chcel povedať, vy ste v podstate taký celkom sympatický chlap. Povedali ste veľmi veľa rozumného v tom vašom príhovore, ja vám chcem sľúbiť a garantujem vám, že na všetky tie pozitívne veci, ktoré ste tu predniesli, rezort obrany naviaže a ja sa zasadím, aby vo všetkých pozitívnych veciach, o ktorých ste tu rozprávali, bola kontinuita. Mne je len úprimne ľúto, že ste dovolili zaviesť taký systém na rezorte obrany, aký ste tam dovolili zaviesť, že vy ste boli vazalom určitej záujmovej skupiny ľudí, o čom kolujú nielen historky na celom rezorte, ale čo je preukázateľne dokázateľný fakt. Vy ste mi poďakoval, alebo ste mi teda zapriali všetko dobré v napĺňaní tých častí programového vyhlásenia, ktoré vás oslovili. Ja vám ešte raz ďakujem za vaše vystúpenie, za vaše korektné pripomienky, prajem vám, naozaj len to najlepšie. Ja vás chcem ubezpečiť, že ja nikoho vazalom na rezorte obrany nebudem. Ďakujem vám za pozornosť. (Potlesk.)